Matthew Flinders

**Matju Flindersas** (; 1774 m. kovo 16 d. Doningtone, Linkolnšyre – 1814 m. liepos 19 d. Londone) – anglų jūrininkas, keliautojas, kartografas, Australijos tyrėjas. Pirmasis, apiplaukęs visą Australijos žemyną.

Pasiūlė žemynui Australijos pavadinimą (iki tol vadintas Naująja Olandija). Tyrinėdamas Australijos krantus suteikė pavadinimus 348 Australijos vietovėms, daugiau kaip 320 pavadinimų išliko iki šių dienų.

## Biografija
### Vaikystė ir karjeros pradžia
Gimė gydytojo Matju Flinderso ir Suzanos Flinders (gimusi Vord; *Susannah Ward*) šeimoje. Mokėsi Doningtone ir Horblinge. Skaitydamas „Robinzoną Kruzą”, susidomėjo jūrų kelionėmis ir 1789 m. įstojo į Karališkąjį jūrų laivyną. 1791–1793 m. dalyvavo kapitono Viljamo Blajaus vadovaujamoje ekspedicijoje į Taitį, kurios metu aplankė Tenerifę, Žaliojo Kyšulio salas, Kapo koloniją, Van Dimeno Žemę, Taitį, Aitutakį, Tongą, Fidžį, Naujuosius Hebridus, Timorą, Šv. Elenos salą, Sent Vinsentą ir Jamaiką. 1794 m. laive „Bellerophon” dalyvavo jūros mūšyje su prancūzais.

1795 m. laivu „Reliance” išvyko į Naujojo Pietų Velso koloniją. Laive susipažino su gydytoju Džordžu Basu, su kuriuo vėliau kolonijoje atliko keletą rizikingų kelionių mažose atvirose valtyse – tyrinėjo Botanikos įlanką, Jurgio upę, nuplaukė pakrante į pietus iki Ilavoros ežero. 1798 m. gavo leitenanto laipsnį ir su škuna „Francis” aplankė Fiurno salas, 1798 m. spalį – 1799 m. sausį kartu su Dž. Basu vienstiebiu laivu „Norfolk” apiplaukė Van Dimeno Žemę, įrodė ją esant sala. Po to tyrinėjo dalį Kvynslando pakrančių.

1800 m. laivu „Reliance” grįžo į Angliją. 1801 m. vasarį tapo komandoru; Admiraliteto paskirtas vadovauti Australijos tyrinėjimų ekspedicijai laivu „Investigator”. Besiruošdamas kelionei 1801 m. išleido knygą „Stebėjimai Van Dimeno Žemės pakrantėse, Baso sąsiauryje ir jo salose bei dalyje Naujojo Pietų Velso pakrančių” (*Observations on the Coasts of Van Diemen's Land, on Bass's Strait and its Islands, and on Part of the Coasts of New South Wales*). 1801 m. balandį vedė Aną Čapel (*Ann Chappell*), tikėjosi keliauti kartu su ja, bet, Admiralitetui uždraudus, jaunavedžių porai teko išsiskirti devyneriems metams.

### Kelionė aplink Australiją

1801 m. liepos 18 d. M. Flindersas išplaukė iš Anglijos, o gruodžio 6 d. išvydo Luino kyšulį Australijos pietvakariniame krante. Kartografuodamas europiečiams tuo metu dar nežinomus pietinius Australijos krantus, 1802 m. spalio 28 d. pasiekė Faulerio įlanką (dabartinėje Pietų Australijoje), vasarį – Spenserio įlanką, kovo 22 d. – Kengūrų salą. Ištyręs Šv. Vincento įlanką, plaukė toliau į rytus. Balandžio 8 d. sutiko priešinga kryptimi laivu „Le Géographe” plaukiančią prancūzų keliautojo Nikola Bodeno vadovaujamą ekspediciją. Vietą, kur abu laivai susitiko, M. Flindersas pavadino Susitikimo įlanka (*Encounter Bay*). Gegužės 9 d. „Investigator” atvyko į Sidnėjų.

Po laivo patikrinimo, liepos 22 d. M. Flindersas tęsė kelionę į šiaurę, kartografuodamas tuo metu dar nebaigtą tirti Kvynslando pakrantę. Toreso sąsiauriu „Investigator” įplaukė į Karpentarijos įlanką, kurią tiriant pastebėta, jog laivo medinės dalys pradėjusios pūti. Įvertinę laivo būklę, ekspedicijos nariai konstatavo, kad laivas neatlaikytų audros, o šiek tiek pataisytas ir atsargiai prižiūrimas geru oru atlaikytų šešių mėnesių kelionę. M. Flindersui, nuodugniai ištyrus įlanką, tolimesnių Australijos kranto tyrinėjimų teko atsisakyti. Apiplaukęs žemyną per vakarinę jo pakrantę, M. Flindersas aplenkė Luino kyšulį ir 1803 m. birželio 9 d. saugiai atplukdė laivą į Sidnėjų.

### Nelaisvė Mauricijuje, grįžimas į Angliją

Norėdamas tęsti Australijos tyrinėjimus, M. Flindersas kaip keleivis laivu „Porpoise” išvyko į Angliją ieškoti tam tinkamo laivo. „Porpoise” atsitrenkus į rifą, gelbėjimosi valtimi grįžo į Sidnėjų, kur organizavo avarijos vietoje likusių jūreivių gelbėjimą. Kitam bandymui sugrįžti į Angliją M. Flindersas pasirinko škuną „Cumberland”, su kuria pavyko nuvykti iki Mauricijaus (dėl prastos laivo būklės buvo priverstas sustoti). Į prancūzų valdomą salą M. Flindersas atvyko 1803 m. gruodžio 17 d., kur buvo sulaikytas, nes tuo metu Anglija vėl kariavo su Prancūzija. Priverstinio buvimo Mauricijuje metu M. Flindersas dirbo su savo dienoraščiais, laivo žurnalais ir kitais dokumentais, susidraugavo su daugeliu vietinių. Nepaisant pastangų Anglijoje ir Prancūzijoje jį išlaisvinti, M. Flindersas išbuvo saloje daugiau nei šešerius metus. Dėl tokio ilgo jo sulaikymo istorikai kaltina salos gubernatorių, kuris laikė M. Flindersą britų šnipu ir manė jį keliančiu grėsmę Il de Franso kolonijai.

1810 m. birželio 14 d. M. Flindersas išvyko iš salos ir tų pačių metų spalio 23 d. atvyko į Angliją. Čia jam pavėluotai suteiktas kapitono laipsnis. Silpstant sveikatai M. Flindersas rašė savo pagrindinį veikalą „Kelionė į Pietų Žemę” (*A Voyage to Terra Australis*), kuris išleistas dieną prieš M. Flinderso mirtį. Mirė savo namuose Londone nuo inkstų infekcijos, palaidotas Šv. Jokūbo bažnyčios šventoriuje. Ilgainiui jo kapas sunyko, bet 2019 m. vykdant archeologinius kasinėjimus, jo palaikai surasti ir atpažinti pagal švino plokštelę jo vardu. 2024 m. vasarą iškilmingai perlaidoti M. Flinderso gimtojo miesto Doningtono bažnyčioje.

## Šeima
1812 m. su žmona susilaukė vienturtės dukters Anos. Ana ištekėjo už inžinieriaus elektrotechniko Viljamo Pitrio (*William Petrie*); jų sūnus Viljamas Matju Flindersas Pitris (1853–1942 m.) – britų archeologas, egiptologas, profesorius.

## Atminimo įamžinimas

Flinderso vardu pavadinta daugiau kaip 100 Australijos geografinių vietovių ir kitų objektų, daugiausia – Pietų Australijoje ir Viktorijoje. Tarp jų – kalnagūbriai Pietų Australijoje, įlanka Vakarų Australijoje, sala prie Tasmanijos krantų, upė Kvynslande, sekluma Indijos vandenyne, nacionaliniai parkai Pietų Australijoje, miesto dalys Adelaidėje, Melburne ir Brisbane, gatvės Adelaidėje, Melburne ir Taunsvilyje, universitetas ir ligoninė Adelaidėje, koledžai Sanšain Koste ir Džilonge bei kiti.

Sidnėjuje, Melburne, Adelaidėje, Port Linkolne ir kitur Australijoje, Doningtone, Londone  ir Mauricijuje stovi paminklai M. Flindersui. Juose M. Flindersas dažnai vaizduojamas su katinu Trimu, lydėjusiu jį kelionėje aplink Australiją.

M. Flinderso garbei pavadinta rūtinių šeimos augalų uosūnų gentis (*Flindersia*), šviesešerinių šeimos žuvis *Sillago flindersi*.

M. Flindersas įamžintas Australijos, Madagaskaro ir Kiribačio pašto ženkluose, jo portretas pavaizduotas ant 1961–1965 m. Australijos 10 šilingų banknoto. Jo vardu buvo pavadintas Viktorijos geležinkelių garvežys ir Australijos karinių jūrų pajėgų laivas.

## Šaltiniai

## Literatūra
* Ernest Scott. ''The Life of Captain Matthew Flinders''. Sydney: „Angus & Robertson Ltd”, 1914. Suarchyvuota 2017-07-02. Nuoroda tikrinta 2025-06-24.